CELEX: 32013D0251
Language: ro
Date: 2013-05-27 00:00:00
Title: 2013/251/UE: Decizia de punere în aplicare a Comisiei din 27 mai 2013 de stabilire a contribuției financiare a Uniunii la cheltuielile efectuate în contextul planurilor de vaccinare de urgență împotriva bolii limbii albastre în Portugalia în 2007 și 2008 [notificat cu numărul C(2013) 2864]

31.5.2013   
            
            
               RO
            
            
               Jurnalul Oficial al Uniunii Europene
            
            
               L 145/31
            
         
      DECIZIA DE PUNERE ÎN APLICARE A COMISIEI
   
   din 27 mai 2013
   de stabilire a contribuției financiare a Uniunii la cheltuielile efectuate în contextul planurilor de vaccinare de urgență împotriva bolii limbii albastre în Portugalia în 2007 și 2008
   [notificat cu numărul C(2013) 2864]
   (Numai textul în limba portugheză este autentic)
   (2013/251/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 3 alineatele (3), (4) și (6) a doua liniuță,
   având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii (2) (denumit în continuare „regulamentul financiar”), în special articolul 84,
   întrucât:
   
               (1)
            
            
               În conformitate cu articolul 84 din regulamentul financiar și cu articolul 94 din Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (3) (numite în continuare „normele de aplicare”), angajarea cheltuielilor din bugetul Uniunii este precedată de o decizie de finanțare care precizează elementele esențiale ale acțiunii care implică respectivele cheltuieli și care este adoptată de instituție sau de autoritățile cărora instituția le-a delegat competențele corespunzătoare.
            
         
               (2)
            
            
               Decizia 2009/470/CE stabilește procedurile care reglementează contribuția financiară a Uniunii la măsuri veterinare specifice, inclusiv la măsuri de urgență. Pentru a contribui la eradicarea bolii limbii albastre în cel mai scurt timp posibil, Uniunea ar trebui să contribuie financiar la cheltuielile eligibile suportate de statele membre. Articolul 3 alineatul (6) a doua liniuță din decizia respectivă stabilește norme privind procentul care trebuie aplicat costurilor suportate de statele membre.
            
         
               (3)
            
            
               Regulamentul (CE) nr. 349/2005 al Comisiei (4) stabilește norme privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului. Articolul 3 din regulamentul menționat stabilește norme privind cheltuielile eligibile pentru sprijin financiar din partea Uniunii.
            
         
               (4)
            
            
               Decizia 2008/655/CE a Comisiei (5) a acordat o contribuție financiară din partea Uniunii pentru măsurile de urgență luate pentru a combate boala limbii albastre în Portugalia în 2007 și 2008.
            
         
               (5)
            
            
               La data de 30 martie 2009, Portugalia a prezentat o cerere oficială de rambursare, în conformitate cu articolul 7 alineatele (1) și (2) din Regulamentul (CE) nr. 349/2005. Observațiile Comisiei, metoda de calcul a cheltuielilor eligibile și concluziile finale au fost comunicate Portugaliei printr-o scrisoare din data de 16 februarie 2012. Răspunsul final împreună cu acordul din partea autorităților portugheze a fost primit la 3 august 2012.
            
         
               (6)
            
            
               Plata contribuției financiare a Uniunii trebuie să fie supusă condiției ca activitățile planificate să fi fost realizate efectiv și ca autoritățile să fi furnizat toate informațiile necesare în termenele stabilite.
            
         
               (7)
            
            
               Autoritățile portugheze și-au respectat în întregime obligațiile tehnice și administrative, în conformitate cu articolul 3 alineatul (4) din Decizia 2009/470/CE și cu articolul 7 din Regulamentul (CE) nr. 349/2005.
            
         
               (8)
            
            
               Având în vedere cele de mai sus, ar trebui să se stabilească, în prezent, valoarea totală a contribuției financiare a Uniunii la cheltuielile eligibile efectuate în vederea eradicării bolii limbii albastre în Portugalia în 2007 și în 2008, în conformitate cu articolul 3 alineatul (2) din Decizia 2008/655/CE.
            
         
               (9)
            
            
               O primă tranșă de 1 498 023,27 EUR, o a doua tranșă de 900 000,00 EUR și o a treia tranșă de 550 000,00 EUR au fost deja plătite.
            
         
               (10)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Contribuția financiară a Uniunii la cheltuielile legate de eradicarea bolii limbii albastre în Portugalia în 2007 și în 2008 este stabilită la 2 986 419,35 EUR. Aceasta constituie o decizie de finanțare în sensul articolului 84 din regulamentul financiar.
   Articolul 2
   Având în vedere contribuția totală a Uniunii de 2 986 419,35 EUR, soldul contribuției financiare, stabilit la 38 396,08 EUR, rămâne de achitat.
   Articolul 3
   Prezenta decizie se adresează Republicii Portugheze.
   
      Adoptată la Bruxelles, 27 mai 2013.
      
         
            Pentru Comisie
         
         Tonio BORG
         
         
            Membru al Comisiei
         
      
   
   
      (1)  JO L 155, 18.6.2009, p. 30.
   
      (2)  JO L 298, 26.10.2012, p. 1.
   
      (3)  JO L 362, 31.12.2012, p. 1.
   
      (4)  JO L 55, 1.3.2005, p. 12.
   
      (5)  JO L 214, 9.8.2008, p. 66.